Elsősorban a mellékvonalakon közlekednek a csehszlovák gyártmányú, egy motorkocsiból és két pótkocsiból álló BZ típusú motorvonatok. Az egyszerű szerkezeti felépítésű kéttengelyű motorkocsiba 140kW teljesítményű, hathengeres dízelmotort építettek be, amely egy ún. hidromechanikus hajtómű közbeiktatásával mozgatja a motorkocsi egyik kerékpárját. Az 55 ülőhellyel rendelkező motorkocsi teljes gépezeti berendezését a padló alatt helyezték el, így nem vesz el helyet az utastérből. A 70 km/h legnagyobb sebességű motorkocsi tömege 19t. A motorvonat szerkezete lehetővé teszi két kocsi összekapcsolását, és ilyenkor egy fülkéből is vezethető. Az utazás biztonságát növeli, hogy a motorvonat külső ajtóit a vezető távműködtetéssel zárja. Gazdaságosságát jól mutatja, hogy ugyanannyi tüzelőanyagot fogyaszt, mint egy Volán autóbusz, de háromszor annyi utast tud szállítani. Mezei István: Mozdonyok (Kolibri könyvek, 1984)